બોલિવૂડમાં ફિલ્મો વિવાદના વમળમાં સપડાય એ વાત નવી નથી. નિકટના ભૂતકાળ પર નજર કરો તો ‘એ દિલ હૈ મુશ્કિલ’ વખતે રાજ ઠાકરેએ પાકિસ્તાની કલાકારોનો વિરોધ કર્યો હતો અને મુંબઈ સહિત સમગ્ર દેશમાં આ ફિલ્મ પ્રદર્શિત નહીં થવા દેવાય એ મતલબની ધમકી આપીને મહારાષ્ટ્રમાં કેટલાંક સ્થળે તોડફોડ કરી હતી. આ ઘટનાક્રમથી ડરીને મહારાષ્ટ્રના મુખ્યમંત્રી દેવેન્દ્ર ફડણવીસે મુખ્યમંત્રીના સત્તાવાર નિવાસસ્થાને ફિલ્મ નિર્માતા કરણ જોહર અને રાજ ઠાકરે વચ્ચે સમાધાન કરાવ્યું હતું. તે વખતે એવા આક્ષેપો થયા હતા કે, આ સમાધાનમાં આર્થિક લેતી-દેતીના વ્યવહારો થયા છે. સાચું ખોટું તો ઈશ્વર જાણે, પરંતુ એ ફિલ્મ સમગ્ર દેશમાં પ્રદર્શિત થઈ હતી. શાહરૂખખાનની ફિલ્મ ‘રઈસ’માં પાકિસ્તાનની હીરોઈનને લઈને વિવાદ થયો હતો, પરંતુ ખાનબંધુઓએ બધું મેનેજ કરી લીધું હતું. અગાઉ, આશુતોષ ગોવારીકરમની ફિલ્મ ‘જોધા અકબર’ પણ વિવાદિત બની હતી.